Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З  А  К  О  Н

за изменение и допълнение на закона за 
чистотата на атмосферния въздух

(обн., ДВ, бр. 45 от 1996 г.; попр., бр. 49 от 1996 г.; изм. и доп., бр. 85 от 1997 г., бр. 27 от 2000 г., бр. 102 от 2001 г., бр. 91 от 2002 г., бр. 112 от 2003 г., бр. 95 от 2005 г., бр. 99 и 102 от 2006 г., бр. 86 от 2007 г., бр. 36 и 52 от 2008 г., бр. 6, 82 и 93 от 2009 г., бр. 41, 87 и 88 от 2010 г., бр. 35 и 42 от 2011 г., бр. 32, 38, 53, 54, 77 и 102 от 2012 г., бр. 98 от 2014 г., бр. 14 и 101 от 2015 г., бр. 58 от 2016 г. и бр. 12, 58 и 85 от 2017 г.)

§ 1. В чл. 2 се създава т. 6:
„6. Изискванията за качеството на твърдите горива, използвани за битово отопление, наричани по-нататък "твърди горива", в това число контролът за спазване на изискванията за качеството на твърдите горива при тяхното пускане или предоставяне на пазара, и разпространението им.”
§ 2. В чл. 3, ал. 1 се създава т. 6:
„6. обекти, в които се извършват дейности с твърди горива, свързани с тяхното производство или предоставяне на пазара и/или тяхното разпространение.“
§ 3. Създава се чл. 8а:
„Чл. 8а. (1) Министерският съвет по предложение на министъра на околната среда и водите, министъра на икономиката и на председателя на Държавната агенция за метрологичен и технически надзор приема наредба, определяща изискванията за качеството на твърдите горива, използвани за битово отопление, както и условията, реда и начина за контрол на качеството на твърдите горива.
(2) Забранява се пускането на пазара на твърди горива, които не отговарят на някое от изискванията за качество, определени в наредбата по ал. 1.
(3) Забранява се предоставянето и/или разпространението на твърди горива, които не отговарят на изискванията за качество, опаковане и етикетиране, определени в наредбата по ал. 1.
(4) Видът на опаковката и етикета се определя в наредбата по ал. 1.
(5) Твърдите горива при тяхното пускане и/или предоставяне на пазара, и/или разпространение се придружават от декларация за съответствие с изискванията за качество за всяка партида, наричана по-нататък "декларация за съответствие".
(6) Забранява се разпространението на твърди горива от лица и/или в обекти, които не са вписани в регистъра по чл. 8б, ал. 1.“
§ 4. Създава се чл. 8б:
„Чл. 8б. (1) Председателят на Държавната агенция за метрологичен и технически надзор създава и поддържа регистър на лицата, които разпространяват твърди горива, и обектите, в които се разпространяват твърди горива.
(2) Дейностите по разпространение на твърди горива се извършват от лицата и в обектите, които са вписани в регистъра по ал. 1.
(3) В регистъра по ал. 1 се вписват лица, които:
1. са регистрирани по Търговския закон, съответно са вписани в търговския регистър;
2. не са обявени в несъстоятелност или не се намират в производство за обявяване в несъстоятелност или в ликвидация;
3. са заплатили държавна такса в размер, определен в Тарифа № 11 за таксите, които се събират в системата на Държавната агенция за метрологичен и технически надзор по Закона за държавните такси, приета с Постановление № 97 на Министерския съвет от 1999 г.
(4) За вписване в регистъра по ал. 1 заинтересованите лица подават заявление по образец, утвърден от председателя на Държавната агенция за метрологичен и технически надзор, придружено от списък на обектите, в които ще се извършва разпространение на твърди горива, с посочване на тяхното местонахождение.
(5) В 14-дневен срок от постъпването на заявлението председателят на Държавната агенция за метрологичен и технически надзор или оправомощено от него длъжностно лице вписва заявителя в регистъра и го уведомява за номера, под който е вписан.
(6) Когато заявителят не е заплатил таксата по ал. 3, т. 3 или не е приложил списък с обектите, в които ще се извършва разпространение на твърди горива, председателят на Държавната агенция за метрологичен и технически надзор или оправомощено от него длъжностно лице уведомява писмено заявителя и определя срок до 14 дни за отстраняването на нередовностите.
(7) Когато се установи, че заявителят не отговаря на изискванията на ал. 3, т. 1 или 2 или нередовностите не са отстранени в срок, председателят на Държавната агенция за метрологичен и технически надзор или оправомощено от него длъжностно лице мотивирано отказва вписване в регистъра по ал. 1. Отказът за вписване подлежи на обжалване по реда на Административнопроцесуалния кодекс.
(8) В 7-дневен срок от настъпването на промяна на посочените в списъка по ал. 4 данни регистрираното лице е длъжно да уведоми за това председателя на Държавната агенция за метрологичен и технически надзор. Председателят на Държавната агенция за метрологичен и технически надзор или оправомощено от него длъжностно лице отразява заявените промени в регистъра по ал. 1.
(9) Регистрацията е безсрочна.
(10) Регистърът по чл. 8б, ал. 1 се създава и поддържа в съответствие със Закона за електронното управление.“
§ 5. Създава се чл. 9е:
„Чл. 9е. Редът и начинът за организиране, включително извършване и докладване, на националните инвентаризации на емисиите на вредни вещества в атмосферния въздух се регламентират с Наредбата за реда и начина за организиране на националните инвентаризации на емисиите на вредни вещества и парникови газове в атмосферата (ДВ, бр. 74 от 2014 г.).“
§ 6. Създава се чл. 9ж:
„Чл. 9ж. Задълженията на Република България за намаляване на националните емисии на определени атмосферни замърсители, мониторингът на отрицателните въздействия на замърсяването на въздуха върху екосистемите, както и изискванията за изготвянето, приемането и прилагането на националната програма за контрол на замърсяването на въздуха се определят с наредба на Министерския съвет.“
§ 7. Създава се чл. 17г:
„Чл. 17г. (1) Изпълнителният директор на Изпълнителната агeнция по околна среда или оправомощено от него длъжностно лице създава и поддържа информационна система за събиране и обработване на данни за флуорсъдържащите парникови газове.
(2) Съдържанието и изискванията към информационната система се определят с наредбата по чл. 17, ал. 2.“
§ 8. Създава се чл. 18в:
„Чл. 18в. (1) Лица, които пускат твърди горива на пазара, са длъжни да оценят или да организират оценяването и да удостоверят съответствието им с изискванията за качество.
(2) Редът и начинът за оценяване и удостоверяване на съответствието на твърдите горива с изискванията за качество се определят с наредбата по чл. 8а, ал. 1.
(3) Лица, които пускат твърди горива на пазара, са длъжни да съставят декларация за съответствие с изискванията за качество за всяка партида.
(4) Изискванията за съдържанието на декларацията за съответствие се определят с наредбата по чл. 8а, ал. 1.
(5) Съответствието на твърдите горива с изискванията за качество, определени в наредбата по чл. 8а, ал. 1, се декларира след изпитване на представителна проба от всяка партида въз основа на протокола от изпитване.
(6) Изпитването по ал. 5 се извършва в лаборатории, акредитирани от Изпълнителна агенция "Българска служба за акредитация" или в чуждестранни лаборатории, акредитирани от орган по акредитация, който е страна по споразумения за взаимно признаване в организация, на която е член Изпълнителна агенция "Българска служба за акредитация".”
§ 9. Създава се чл. 18г:
„Чл. 18г. Регистрираните лица са длъжни да разпространяват само във вписаните в регистъра по чл. 8б, ал. 1 обекти твърди горива, които съответстват на изискванията за качество, опаковани са и са етикетирани в съответствие с изискванията на наредбата по чл. 8а, ал. 1 и са придружени с декларация за съответствие и с копие от протокола от изпитване за всяка партида.“
§ 10. В чл. 19 се правят следните изменения и допълнения:
1.	Създава се нова ал. 2:
„(2) Кметовете на общините са отговорни за осигуряване на чистотата на въздуха на територията на съответната община.“
2.	Досегашната ал. 2 става ал. 3.
3.	Досегашната ал. 3 се отменя.
§ 11. В чл. 22 се правят следните изменения и допълнения:
1. В ал. 1 след думата „върху“ се добавя „екосистемите и“.
2. Създава се ал. 3:
„(3) Мониторингът на отрицателното въздействие на замърсяването на атмосферния въздух върху екосистемите се осъществява чрез мрежа за мониторинг, представителна за наличните в нея типове екосистеми на територията на страната, по показатели в съответствие с изискванията на наредбата по чл. 9ж.“
§ 12. Член 27 се изменя така:
„Чл. 27 (1) В случаите, когато в даден район общата маса на емисиите довежда до превишаване на нормите за вредни вещества (замърсители) в атмосферния въздух и на нормите за отлагания, кметовете на общините разработват и изпълняват програми за намаляване нивата на замърсителите и за достигане на утвърдените норми по чл. 6. Програмите се приемат от общинските съвети.
(2) Кметовете на общините ежегодно до 31 март внасят в общинските съвети отчет за изпълнението на програмите по ал. 1 за предходната календарна година. Екземпляр от отчета се представя в съответната регионална инспекция по околната среда и водите (РИОСВ).
(3) Отчетът по ал. 2 се публикува на интернет страницата на общината след одобрение от общинския съвет.
(4) Програмите по ал. 1 включват и: целите, мерките, етапите и сроковете за тяхното постигане; средствата за обезпечаване на програмата; системата за отчет и контрол за изпълнението и системата за оценка на резултатите.
(5) Изпълнението на мерките от програмите по ал. 1 следва да доведе до ежегодно намаление на броя на превишенията на нормите за вредни вещества и на средногодишните нива на замърсителите в случаите, когато те са над определените норми за качество на атмосферния въздух, регистрирани в пунктовете за мониторинг - част от Националната система за мониторинг на околната среда на територията на общината.
(6) Намалението по ал. 5 се оценява за предходната календарна година на база средната стойност на регистрирания брой превишения на нормите за вредни вещества и на средногодишните нива на замърсителите за последните три календарни години. Оценката се извършва от РИОСВ за всеки отделен пункт за мониторинг в срок до 30 април на текущата година.
(7) Изискването по ал. 5 се счита за изпълнено, когато ежегодното намаление е регистрирано във всеки отделен пункт за мониторинг на територията на общината.
(8) В случаите, когато изискването по ал. 5 не е изпълнено и не е постигнато намаление на броя на превишения на нормите за вредни вещества и на средногодишните нива на замърсителите, директорът на РИОСВ налага глоба.
(9) Програмите по ал. 1 може да се коригират в случаите, когато са се променили условията, при които са съставени.“
§ 13. В чл. 30а се правят следните изменения и допълнения:
1. В ал. 1:
а) в основния текст след думата „надзор“ се добавя „или оправомощени от него длъжностни лица“, а след думата „използване” се поставя запетая и се добавя „както и контрола върху изискванията за качество, пакетиране и етикетиране на твърдите горива при тяхното разпространение“;
б) в т. 1 след думата „течните” се добавя „и твърдите”;
в) точка 2 се изменя така:
„2. извършва проверки за установяване качеството на течните и твърдите горива, като взема проби, изпитва в лаборатории, акредитирани от Изпълнителна агенция "Българска служба за акредитация", или в чуждестранни лаборатории, акредитирани от орган по акредитация, който е страна по споразумения за взаимно признаване в организация, на която е член Изпълнителна агенция "Българска служба за акредитация", и прилага принудителни мерки.“;
г) в т. 4 след думата „течните” се добавя „и твърдите”;
д) в т. 5 след думата „течното” се добавя „или твърдото”, а в края на изречението се поставя запетая и се добавя „както и на лицата по чл. 18в, 
ал. 1 и чл. 18г”.
2. Създава се нова ал. 2:
„(2) Председателят на Държавната агенция за метрологичен и технически надзор или оправомощени от него длъжностни лица осъществяват контрола върху изискванията за качество на твърдите горива в обектите по чл. 3, ал. 1, т. 6.”
3. Досегашната ал. 2 става ал. 3 и в нея след думата „течни” се добавя „и твърди”, а думите „наредбата по чл. 8, ал. 1” се заменят с „наредбите по чл. 8, ал. 1 и чл. 8а, ал. 1”.
4. Досегашната ал. 3 става ал. 4 и в нея след думата „течни” се добавя „и твърди”.
§ 14. В чл. 30б, ал. 1 се правят следните изменения и допълнения:
а) в основния текст думите „т. 2“ се заличават;
б) в т. 1 накрая се добавя „или т. 6”;
в) в т. 4 след думата „течните” се добавя „или твърдите”;
г) в т. 5 след думата „течни” се добавя „или твърди”, а думите „наредбата по чл. 8, ал. 1” се заменят с „наредбата по чл. 8, ал. 1, съответно наредбата по чл. 8а, ал. 1”;
д) в т. 6 след думата „течни” се добавя „или твърди”;
е) в т. 8 след думата „течни” се добавя „или твърди”, а думите „наредбата по чл. 8, ал. 1” се заменят с „наредбата по чл. 8, ал. 1, съответно наредбата по чл. 8а, ал. 1”.
§ 15. В чл. 30в, ал. 1 след думата „течното” се добавя „или твърдото”.
§ 16. В чл. 30г се правят следните изменения и допълнения:
1. В ал. 1, т. 1:
а) в основния текст след думата „горива” се поставя запетая и се добавя „както и пускането или предоставянето на пазара, или разпространението на твърди горива”;
б) в буква „б” накрая се поставя запетая и се добавя „съответно на чл. 18в, ал. 4 и на наредбата по чл. 8а, ал. 1”;
в) в т. 2 след думата „горива” се поставя запетая и се добавя „както и пускането или предоставянето на пазара или разпространението на твърди горива”, а думите „наредбата по чл. 8, ал. 1” се заменят с „наредбата по чл. 8, ал. 1, съответно наредбата по чл. 8а, ал. 1”.

2. Създава са нова ал. 3:
„(3) Редът и условията за налагане на принудителни административни мерки се определят с наредбата по чл. 8, ал. 1, съответно с наредбата по чл. 8а, ал. 1.“
3. Досегашната ал. 3 става ал. 4 и в нея думите „наредбата по чл. 8, ал. 1” се заменят с „наредбата по чл. 8, ал. 1, съответно с наредбата по чл. 8а, ал. 1”.
4. Досегашната ал. 4 става ал. 5 и се изменя така:
„(5) Принудителните административни мерки, приложени с дадени задължителни предписания, могат да се обжалват по реда на Административнопроцесуалния кодекс.”
5. Досегашната ал. 5 става ал. 6.
6. Досегашната ал. 6 се отменя.
§ 17. В чл. 30е се правят следните изменения и допълнения:
1. В ал. 1 след думата „течни” се добавя „или твърди”, след думата „лицата“ се поставя запетая, а думите „по чл. 18а, ал. 1 и чл. 18б, ал. 1, 2 и 3” се заменят с „които пускат, транспортират, разпространяват, в т.ч. крайните разпространители, или използват течни горива, съответно пускат или предоставят на пазара или разпространяват твърди горива”.
2. В ал. 2 след думата „течни” се добавя „или твърди”, след думите „наредбата по чл. 8, ал. 1” се поставя запетая и се добавя „съответно наредбата по чл. 8а, ал. 1” и след думата „лицата” се поставя запетая и думите „по чл. 18а и 18б” се заменят с „които пускат, транспортират, разпространяват, в т.ч. крайните разпространители, или използват течни горива, съответно пускат или предоставят на пазара или разпространяват твърди горива”.
3. В ал. 3 думите „чл. 25, ал. 3 от“ се заличават.
4. В ал. 4 след думата „течните” се добавя „или твърдите”, думите „наредбата по чл. 8, ал. 1” се заменят с „наредбата по чл. 8, ал. 1, съответно наредбата по чл. 8а, ал. 1”, а накрая се поставя запетая и се добавя „с изключение на разходите за вземане и изпитване на проби от корабни горива, които са за сметка на бюджета на Изпълнителна агенция „Морска администрация“.
§ 18. В чл. 30ж след думата „течните” се добавя „или твърдите” и след думите „чл. 18а, ал. 3” се добавя „или чл. 18в, ал. 6”.
§ 19. В чл. 34 се правят следните изменения и допълнения:
1. Създават се нови ал. 3, 4, 5 и 6:
„(3) Лице, което разпространява твърди горива за битово отопление без регистрация или в обект, който не е вписан в регистъра по чл. 8б, ал. 1, се наказва с глоба от 1000 до 10 000 лв., съответно с имуществена санкция от 
10 000 до 50 000 лв.
(4) Лице, което пуска на пазара твърди горива за битово отопление, които не съответстват на някое от изискванията за качество, определени с наредбата по чл. 8а, ал. 1, ако деянието не съставлява престъпление, независимо от наличието или липсата на декларация за съответствие, се наказва с глоба от 2000 до 10 000 лв., съответно с имуществена санкция в размер от 10 000 до 50 000 лв.
(5) Лице, което предоставя на пазара и/или разпространява твърди горива за битово отопление, които не съответстват на някое от изискванията за качество, определени с наредбата по чл. 8а, ал. 1, ако деянието не съставлява престъпление, независимо от наличието или липсата на декларация за съответствие, се наказва с глоба от 1000 до 10 000 лв., съответно с имуществена санкция в размер от 10 000 до 50 000 лв.
(6) Лице, което наруши разпоредбите на чл. 8а, ал. 3, се наказва с глоба от 5000 до 10 000 лв., съответно с имуществена санкция в размер от 
30 000 до 50 000 лв.”
2. Досегашната ал. 3 става ал. 7 и в нея думите „наредбата по чл. 8, ал. 1” се заменят с „наредбите по чл. 8, ал. 1 или чл. 8а, ал. 1”.
3. Досегашната ал. 4 става ал. 8 и в нея думите „ал. 1 и 2” се заменят с „ал. 1-6”.
4. Създават се ал. 9-11:
„(9) В случаите на нарушения по ал. 3-6 твърдите горива - предмет на нарушението, се отнемат в полза на държавата независимо от това чия собственост са, когато е приключило административното производство.
(10) Условията и редът за продажба, преработка или унищожаване на отнетите в полза на държавата твърди горива се определят с наредбата по чл. 8а, ал. 1.
(11) Отнети в полза на държавата твърди горива, които са годни за употреба и не представляват опасност за живота и здравето на хората или за околната среда, могат да се предоставят безвъзмездно на лечебни заведения, детски градини, училища и социални заведения, държавни и общински учреждения, както и на хора с увреждания или на крайно нуждаещи се лица. Условията и редът за предоставяне се определят с наредбата по 
чл. 8а, ал. 1.“
§ 20. В чл. 34б се правят следните изменения и допълнения:
1. Създават се нови ал. 3 и 4:
„(3) Лице, което наруши разпоредбите на чл. 18в, ал. 2-6, се наказва с глоба или имуществена санкция в размер от 5000 до 7000 лв.
(4) Лице, което наруши разпоредбите на чл. 18г, се наказва с глоба или имуществена санкция в размер от 3000 до 5000 лв.”
2. Досегашната ал. 3 става ал. 5 и в нея думите „ал. 1 и 2” се заменят с „ал. 1-4”.
§ 21. В чл. 34в се правят следните изменения и допълнения:
1.	Създава се нова ал. 2:
(2) Лице, което пуска или предоставя на пазара, и/или разпространява твърди горива без декларация за съответствие и/или копие от протокол от изпитване за всяка партида, се наказва с глоба от 1000 лв., съответно с имуществена санкция в размер 2000 лв.
2. Досегашната ал. 2 става ал. 3 и в нея думите „ал. 1” се заменят с „ал. 1 и 2”.
§ 22. В чл. 34и се създава ал. 26:
„(26) За други нарушения на наредбите по чл. 17, ал. 1 и 2, Регламент (ЕО) № 1005/2009 и/или Регламент (ЕС) № 517/2014 физическите лица се наказват с глоба от 1000 до 10 000 лв., а на юридическите лица или на едноличните търговци се налага имуществена санкция в размер от 5000 
до 50 000 лв.“
§ 23. Създава се чл. 34п:
„Чл. 34п. Лице, което не изпълнява изискванията на наредбата по чл. 9ж, се наказва с глоба или имуществена санкция в размер от 1000 
до 20 000 лв., освен ако не е предвидено друго по-тежко наказание.“
§ 24. Член 42а се изменя така:
„Чл. 42а. (1) Кмет на община, който не разработи програмите по 
чл. 27, ал. 1 в срока, определен с наредбите по чл. 6, ал. 1, се наказва с глоба от 2000 до 5000 лв.
(2) Кмет на община, който не внесе отчет за изпълнение на програмите по чл. 27, ал. 2 в определения срок, се наказва с глоба от 1000 до 5000 лв.
(3) Кмет на община или длъжностно лице, които не изпълнят задълженията си по организиране на изпълнението на мерките в програмите по чл. 27, ал. 1 или в оперативния план по чл. 30, се наказва с глоба от 1000 
до 5000 лв.
(4) Кмет на община, за която оценката по чл. 27, ал. 6 е показала че няма намаление на регистрирания брой превишения на нормите за вредни вещества и/или на средногодишните нива на замърсителите, се наказва с глоба от 5000 до 10 000 лв.
(5) При повторно нарушение глобите по ал. 1-4 се налагат в двоен размер.“
§ 25. В чл. 43а се правят следните изменения и допълнения:
1. В ал. 2, в изречение трето думите „и не се връчва“ се заменят с „и се счита за връчен“, а изречение четвърто се заличава.
2. В ал. 3 след думата „течни” се добавя „или твърди”.
3. В ал. 5:
а) в т. 1 след думата „течните” се добавя „или твърдите”;
б) в т. 2 след думата „течните” се добавя „или твърдите”;
в) в т. 4 думите „проби от течни горива” се заменят с „проби от течни и твърди горива”, а накрая след думата „течните” се добавя 
„и твърдите”.
§ 26. В § 1 от Допълнителните разпоредби се правят следните изменения и допълнения:
1. В т. 18:
а) в основния текст след думата „течни” се добавя „или твърди”;
б) в букви „а”, „б” и „в” след думите „течни” се добавя „или твърди”.
2. Точка 20 се изменя така:
„20. „Краен разпространител на течни горива“ е лице, което разпространява течни горива на бензиностанция с цел зареждане на горивните резервоари на моторните превозни средства на потребителите, включително на собствени моторни превозни средства.“
3. В т. 25 съюзът „и” пред думите „БДС ЕN 590” се заменя със запетая и накрая се добавя „и БДС EN 16942“.
4. Създават се нови т. 43-48:
„43. „Твърди горива, използвани за битово отопление” са въглища и брикети от въглища, предназначени за изгаряне в горивни инсталации с топлинна мощност, по-малка или равна на 0,5 MW.
44. „Разпространение на твърди горива” е движението на твърдите горива по веригата от производител, съответно от внос или въвеждане, до разпространителя включително.
45. „Разпространител на твърди горива” е лице, което етикетира, пакетира, разпространява или извършва продажба на твърди горива за битово отопление.
46. „Екосистема” е екосистема по смисъла на § 1, т. 17 от Допълнителните разпоредби на Закона за биологичното разнообразие.
47. „Партида от твърди горива“ е количество от твърди горива за битово отопление, еднородни по вид, наименование и качествени показатели, произведени при едни и същи условия и технология, придружено с един документ за изпитване.
48. „Предоставяне на пазара“ е всяко доставяне на продукт за дистрибуция, потребление или използване на пазара на Общността в процеса на търговска дейност срещу заплащане или безплатно.”
§ 27. В § 1б от Допълнителните разпоредби съюзът „и“ пред думите „на Директива (ЕС) 2015/2193“ се заменя със запетая и накрая се добавя „и на Директива (ЕС) 2016/2284 на Европейския парламент и на Съвета от 
14 декември 2016 година за намаляване на националните емисии на някои атмосферни замърсители, за изменение на Директива 2003/35/ЕО и за отмяна на Директива 2001/81/ЕО (ОВ, L344/1 от 17.12.2016 г.).“

преходни и заключителни разпоредби

§ 28. Министерският съвет приема наредбата по чл. 8а, ал. 1 в срок три месеца след влизането в сила на този закон.
§ 29. В срок три месеца след влизането в сила на този закон се създава мрежа за мониторинг по показатели на въздействието на замърсяването на въздуха върху екосистемите по чл. 22, ал. 3, която се утвърждава със заповед на министъра на околната среда и водите.
§ 30. Министерският съвет приема наредбата по чл. 9ж в срок три месеца след влизането в сила на този закон.
§ 31. В шестмесечен срок от влизането в сила на този закон Министерството на земеделието, храните и горите разработва наредба за изискванията за дървесината, която се използва за битово отопление.
§ 32. Законът влиза в сила от деня на обнародването му 
в „Държавен вестник“.
§ 33. В Закона за техническите изисквания към продуктите 
(обн., ДВ, бр. 86 от 1999 г.; изм. и доп., бр. 63 и 93 от 2002 г., бр. 18 и 107 от 
2003 г., бр. 45, 77, 88, 95 и 105 от 2005 г., бр. 30, 62 и 76 от 2006 г., бр. 41 и 86 от 2007 г., бр. 74 от 2009 г., бр. 80 от 2010 г., бр. 38 от 2011 г., бр. 38, 53, 77 и 84 от 2012 г., бр. 66 и 68 от 2013 г., бр. 98 от 2014 г., бр. 14 и 101 от 2015 г. и бр. 12 и 77 от 2018 г.) в чл. 58, ал. 1 думите „и нарушенията по чл. 56” се заличават.

Законът е приет от 44-ото Народно събрание на …………………… 2018 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Цвета Караянчева)

М  О  Т  И  В  И

към проекта на Закон за изменение и допълнение на 
Закона за чистотата на атмосферния въздух

Проектът на Закон за изменение и допълнение (ЗИД) на Закона за чистотата на атмосферния въздух (ЗЧАВ) има за основни цели:
1. Транспониране на част от изискванията на Директива (ЕС) 2016/2284 на Европейския парламент и на Съвета от 14 декември 2016 година за намаляване на националните емисии на някои атмосферни замърсители, за изменение на Директива 2003/35/ЕО и за отмяна на Директива 2001/81/ЕО (Директива (ЕС) 2016/2284). Основната част от изискванията на директивата ще бъдат транспонирани чрез наредба на Министерския съвет, за която настоящият проект на ЗИД на ЗЧАВ дава основание. Проектът дава основание и за създаване на мрежа за мониторинг на отрицателното въздействие на замърсяването на атмосферния въздух върху наличните типове екосистеми на територията на страната. 
2. Създаване на правно основание за въвеждане на изисквания за качеството на твърдите горива (въглища и брикети), използвани за битово отопление от населението, в т.ч. определяне на орган за осъществяване на контролни функции по прилагането на тези изисквания, и определяне на санкционен режим, включително отнемане в полза на държавата на твърдите горива - предмет на нарушението. Предвидено е контролните функции да бъдат възложени на длъжностни лица, оправомощени от председателя на Държавната агенция за метрологичен и технически надзор. Необходимите финансови средства от държавния бюджет за осъществяване на тази дейност възлизат на около 500 хил. лв. Битовото отопление с твърди горива е определено като основна причина за наднорменото замърсяване на атмосферния въздух с фини прахови частици (ФПЧ). Ограничаването на съдържанието на сяра и пепел във въглищата и брикетите е една от мерките, които могат да бъдат взети на национално ниво за подпомагане на общините в усилията им да постигнат нормите за качество на атмосферния въздух (КАВ). Прилагането на тази мярка е необходимо по две причини – намаляване на емисиите на ФПЧ и предотвратяване на нарушаването на нормите за серен диоксид в някои общини, в които масово се използват въглища за отопление. Конкретните изисквания за качеството на твърдите горива ще бъдат подробно разписани в Наредба за качество на твърдите горива, която се предвижда да бъде приета с постановление на Министерския съвет. Чрез наредбата ще бъдат въведени норми за съдържанието на сяра и пепел във въглищата и брикетите, изисквания за пакетиране и етикетиране на опаковката, както и условията, редът и начинът за контрол на качеството на твърдите горива. В допълнение, в Преходните и заключителните разпоредби на ЗИД на ЗЧАВ се дава основание за разработване в наредба на изискванията за дървесината, която се предлага на населението за битово отопление.
3. Разширяване на санкционния режим спрямо кметовете, изпълняващи програми по чл. 27 от ЗЧАВ за подобряване на качеството на атмосферния въздух, в случаите на непостигане на нормативните изисквания или на обективни критерии за намаляване на нивата на замърсяване. Към момента планираните и изпълнявани от местните власти мерки не са достатъчно ефективни за справяне с наднорменото замърсяване на атмосферния въздух. Една от причините за това е недостатъчната ангажираност на кметовете с този проблем. Съществуващият към момента санкционен режим очевидно не е достатъчен от гледна точка на активната работа на кметовете и общинските власти за изпълнението на програмите и за постигане на заложените в тях цели, което е наложително предвид естеството на проблема, както и решението на Съда на Европейския съюз по дело С-488/15, според което България не е спазила нормите за ФПЧ10 на територията на цялата страна. Във връзка с това е необходимо въвеждане на обективни критерии за оценка на напредъка по постигане на целите на програмите за КАВ и съответното санкциониране при тяхното неизпълнение.
4. Създаване на информационна система за събиране на информация за флуорсъдържащи парникови газове съгласно изискването на чл. 20 от Регламент (ЕС) № 517/2014 за флуорсъдържащите парникови газове (Регламент (ЕС) № 517/2014). Към настоящия момент събирането на информация за флуорсъдържащи парникови газове се осъществява посредством подаване на годишни отчети на хартиен и на електронен 
носител от дистрибутори, ползватели, преработватели и оператори към регионалните инспекции по околната среда и водите (РИОСВ), като техният брой надхвърля 3500. Значителният брой отчети затруднява обработването и интерпретирането на информацията, което поставя под съмнение достоверността на данните за емисиите на флуорсъдържащи парникови газове от съответните сектори.

5. Въвеждане на санкция за нарушения на наредбите по чл. 17, ал. 1 и 2 от ЗЧАВ, Регламент (ЕО) № 1005/2009 относно веществата, които нарушават озоновия слой и/или Регламент (ЕС) № 517/2014, различни от описаните в чл. 34и, ал. 1-25 от ЗЧАВ. Към момента в законодателството такива не са определени.
6. В Преходните и заключителните разпоредби на ЗИД на ЗЧАВ се правят изменения в Закона за техническите изисквания към продуктите с цел отстраняване на техническа грешка, водеща до противоречие между разпоредбите на чл. 54, ал. 1 и чл. 58, ал. 1.

Очакваните резултати от прилагането на проекта на ЗИД на ЗЧАВ са:
1.	Хармонизирано и приведено в съответствие с европейското национално законодателство посредством транспониране на част от Директива (ЕС) 2016/2284, което ще допринесе за постигане на нива на качество на въздуха, които не пораждат значителни отрицателни въздействия и рискове за човешкото здраве и околната среда.
2.	Предприемане на мерки на национално ниво за изпълнение на решение на Съда на Европейския съюз по дело С-488/15. Предотвратяване на възможността за налагане на финансови санкции на страната при неизпълнение на решението на съда. Намаляване на емисиите на ФПЧ и серен диоксид посредством използването на по-качествени твърди горива за битово отопление. Подобряване качеството на атмосферния въздух и защита здравето на населението от вредното въздействие на наднорменото замърсяване на въздуха. 
3.	Въведени обективни критерии за оценка на напредъка по постигане на целите на общинските програми за КАВ и съответното санкциониране при тяхното неизпълнение. Повишена ангажираност на местната власт с проблема с наднорменото замърсяване на атмосферния въздух.
4.	Намаляване на тежестта за бизнеса и администрацията посредством преустановяване на подаването на годишни отчети на хартиен и на електронен носител от дистрибутори, ползватели, преработватели и оператори към РИОСВ. Подобряване на качеството на данните за емисиите на флуорсъдържащи парникови газове от съответните сектори.
5.	Допълване на санкционния режим при нарушения на законодателството по отношение на веществата, които нарушават озоновия слой, и флуорсъдържащите парникови газове.
6.	Актуализирано законодателство чрез отмяна или корекция на някои остарели и неактуални разпоредби.
Определеният срок за обществени консултации на законопроекта е 14 дни съгласно изискванията на чл. 26, ал. 4 от Закона за нормативните актове. Настоящият проект на ЗИД на ЗЧАВ е една от мерките, предприети на национално ниво с цел изпълнение на Решението на Съда на Европейския съюз по дело С-488/15, с което е установено, че България е осъдена за неспазване на нормите за фини прахови частици на територията на страната. За процеса на изпълнение на одобрените и планирани мерки за подобряване на качеството на въздуха България докладва на Европейската комисия на регулярни периоди от време, като целта е защита на държавните интереси и предотвратяване на възможността за налагане на финансови санкции. Съкратеният срок за обществен достъп представлява изключителен случай и поради изискването Директива (ЕС) 2016/2284 да бъде транспонирана 
до 1 юли 2018 г. 

ЗА МИНИСТЪР-ПРЕДСЕДАТЕЛ:

(Томислав Дончев)

Р е п у б л и к а   б ъ л г а р и я
МИНИСТЕРСКИ СЪВЕТ

№……….………………….		
……………………. 2018 г.	
ДО

ПРЕДСЕДАТЕЛЯ НА НАРОДНОТО СЪБРАНИЕ

г-жа ЦВЕТА КАРАЯНЧЕВА

УВАЖАЕМА ГОСПОЖО КАРАЯНЧЕВА,

На основание чл. 87, ал. 1 от Конституцията на Република България изпращам Ви одобрения с Решение ................... на Министерския съвет от 2018 г. проект на Закон за изменение и допълнение на Закона за чистотата на атмосферния въздух.

Приложения: 
1. Мотиви към проекта на Закон за изменение и допълнение на Закона за чистотата на атмосферния въздух.
2. Частична предварителна оценка на въздействието.
3. Справка от Министерството на правосъдието за съответствие с Конвенцията за защита на правата на човека и основните свободи и с практиката на Европейския съд по правата на човека.
4. Справка за съответствие с правото на Европейския съюз.
5. Справка за постъпилите предложения от обществените консултации.

ЗА МИНИСТЪР-ПРЕДСЕДАТЕЛ:

  (Томислав Дончев)